The Fate of Ophelia

"The Fate of Ophelia" ialah lagu oleh penyanyi–penulis lagu Amerika Syarikat Taylor Swift. Lagu ini dikeluarkan sebagai single utama daripada album studio kedua belasnya, The Life of a Showgirl pada 3 Oktober 2025 melalui syarikat Republic Records. Swift menulis dan menerbitkan "The Fate of Ophelia" bersama Max Martin dan Shellback. Genre lagu ini ialah pop tarian, synth-pop dan funk dengan alur gelombang baharu. Runut ini dibuka dengan titiran dram dan kord piano minor, berkembang menjadi susunan derap atas gitar keluli, pensintesis dan Omnichord yang rancak, di atas baris bes yang memacu.

Lagu ini sebahagiannya diilhamkan oleh Ophelia, suatu watak yang tenggelam akibat kegilaan daripada kesedihan dan penolakan romantik dalam drama Hamlet karya William Shakespeare. "The Fate of Ophelia" mengisahkan tentang teman sejiwa yang menyelamatkan Swift daripada takdir kematian seperti Ophelia. Pengkritik muzik secara umumnya memuji gubahan muzik dan penerbitan lagu ini yang menarik tetapi kurang mempedulikan majas konvensional liriknya. Secara komersial, single ini memecahkan rekod global untuk lagu yang paling banyak distrim dalam sehari dan seminggu di pelantar penstriman Spotify. Lagu ini berada di kemuncak di dalam carta Billboard Global 200 dan menjadi single nombor satu yang pertama oleh Swift di Austria, Belanda, Denmark, Jerman dan Sepanyol. Di Amerika Syarikat, "The Fate of Ophelia" berada di puncak Billboard Hot 100 selama sembilan minggu, menjadi lagu nombor satu terpanjang dalam kerjaya Swift.

Swift menulis dan mengarah video muzik lagu tersebut, yang ditayangkan sebagai sebahagian daripada filem promosi The Official Release Party of a Showgirl. Video ini menggunakan pelbagai inspirasi sejarah, budaya dan artistik penghibur wanita, menggambarkan Swift sebagai seorang gadis panggung sepanjang tempoh masa yang berbeza dan memasukkan petunjuk pada lagu-lagu lain dalam album The Life of a Showgirl. Beliau bekerjasama dengan ahli seni wayang Rodrigo Prieto, pereka tari Mandy Moore dan pereka penerbitan Ethan Tobman untuk penghasilan video itu serta memilih kumpulan dan pekerja  tariannya dari Jelajah Eras—jelajah yang memberi inspirasi kepada album tersebut. Kedua-dua lirik dan video lagu tersebut menampilkan rujukan kepada tunang Swift, Travis Kelce, seorang pemain bola sepak.

 Latar belakang dan pelancaran 
Penyanyi dan penulis lagu Amerika Syarikat, Taylor Swift mencipta album studio kedua belasnya, The Life of a Showgirl, yang mencerminkan keadaan fikirannya yang berjaya di tengah-tengah kejayaan Jelajah Eras dan hubungan romantiknya dengan pemain bola sepak Amerika, Travis Kelce sepanjang tahun 2024. Swift mengumumkan album itu semasa episod pod siar Travis dan Jason Kelce, New Heights pada 13 Ogos 2025; "The Fate of Ophelia" telah didedahkan sebagai runut pembukaan. Di dalam episod itu, Swift membincangkan drama Hamlet arahan William Shakespeare, khususnya tentang kejatuhan ke dalam kegilaan dan kematian akibat tenggelamnya watak Ophelia, yang mempengaruhi karya seni kulit album.

"The Fate of Ophelia" telah dikeluarkan sebagai single utama daripada album The Life of a Showgirl. Pada 3 Oktober 2025, bersama-sama dengan pelancaran album tersebut, Universal Music Group melancarkan lagu tersebut untuk siaran radio di Itali, dan video muziknya ditayangkan sebagai sebahagian daripada filem Taylor Swift: The Official Release Party of a Showgirl, sebelum dikeluarkan di YouTube dua hari kemudian. Di Amerika Syarikat, Republic Records melancarkan lagu tersebut ke radio kontemporari dewasa popular pada 6 Oktober dan radio hit kontemporari pada 7 Oktober. Sepanjang bulan Oktober, "The Fate of Ophelia" telah dikeluarkan di single CD terhad masa dan muat turun (termasuklah versi asal, akustik dan instrumental). Pada bulan Disember, Swift mengeluarkan lagu tersebut pada vinil 7 inci. Tiga versi lagu tersebut kemudiannya dikeluarkan iaitu versi akustik "Alone in My Tower" (Bersendirian dalam Menaraku), adun semula oleh duo DJ Kanada, Loud Luxury (termasuklah versi lanjutan),, dan adun semula (serta versi lanjutan) oleh Chainsmokers.

 Penerbitan dan muzik 
Taylor Swift menulis dan menerbitkan "The Fate of Ophelia" bersama Max Martin dan Shellback. Runut ini dirakamkan di Shellback Studios dan diterbitkan di MXM Studios, kedua-duanya di Stockholm, Sweden. Dengan tempoh sepanjang 3 minit 46 saat, lagu ini bergenre pop tarian, synth-pop, dan runut funk dengan alur gelombang baharu. Penerbitan bermula dengan titiran dram dan kord piano dengan nada minor dan berkembang menjadi produksi derap atas yang didorong oleh pensintesis, gitar keluli, Omnichord yang melata dan baris bes yang memacu. Nyanyian Swift, kebanyakannya dalam tingkat suara bawahnya dalam rangkap, yang dibantu oleh kesan talun.

Pengkritik membandingkan lagu ini dengan muzik daripada artis-artis lain dan karya-karya Swift yang sebelumnya. Beberapa ulasan menyamakan "The Fate of Ophelia" dengan muzik Fleetwood Mac; Chris Molanphy dari Slate menulis bahawa titiran dram pembukaan membangkitkan lagu "Dreams" (1977). Menurut Lauren Hague dari Clash, lagu itu merupakan versi moden funk-pop tahun 2000-an, yang mengingatkan pada lagu "Mercy" oleh Duffy (2008) dan "Rumour Has It" oleh Adele (2011). Mikael Wood dari Los Angeles Times menulis bahawa lagu itu mengingatkan kepada duo gelombang baharu British Eurythmics, manakala Ann Powers dari NPR pula membandingkan beberapa unsur penerbitan dengan lagu-lagu "Stand Back" oleh Stevie Nicks (1983), "Clint Eastwood" oleh Gorillaz (2001) dan "Wildest Dreams" oleh Swift sendiri (2014). Giselle Au-Nhien Nguyen dari The Sydney Morning Herald berpendapat bahawa runut tersebut mempunyai "nada yang lebih gelap" yang mengingatkan pada album tahun 2017 Swift, Reputation. Sementara itu, Jon Pareles dari The New York Times menyamakan bunyi piano dengan nada minor dengan penerbitan album tahun 2020, Folklore.

 Seni kata lagu 
150px|right|thumb|alt=Lukisan Laertes dan Ophelia daripada Hamlet|thumb|Perangkai itu merujuk kepada Lakon 1, babak iii dalam Hamlet karya William Shakespeare, di mana Ophelia meluahkan perasaannya kepada abangnya Laertes.
Seni kata lagu "The Fate of Ophelia" dipengaruhi oleh hubungan Taylor Swift dan Travis Kelce. Menurut Swift, idea untuk lagu itu datang ketika dia berada di studio bersama Martin dan Shellback sambil menatal senarai idea lagunya di telefon pintarnya. Ketika Shellback memainkan "gerak kord yang sangat menarik", Swift terjumpa perkataan "Ophelia" dalam senarainya dan membayangkan senario di mana Ophelia tidak menjadi gila dan mati tetapi sebaliknya bertemu dengan seseorang yang melayannya dengan baik. Dari situ, dia terfikir, "Awak menyelamatkan hati saya daripada takdir Ophelia."

Dalam lagu itu, pencerita Swift berikrar setia kepada seorang lelaki yang menyelamatkannya daripada nasib "kegilaan", "kelemasan", "perdayaan", "penyeksaan", dan akhirnya kematian yang serupa dengan Ophelia. Tragedi Ophelia dirujuk dalam rangkap: "Anak perempuan sulung seorang bangsawan/ Ophelia hidup dalam khayalan/ Namun cinta umpama ranjang dingin penuh dengan kala jengking/ Racun itu merampas kewarasannya". Baris ulang itu menggambarkan pencerita Swift sebagai "bersendirian di menara", menunggu bakal pelamarnya tiba. Pelamar itu kemudian "menggalinya keluar dari kubur[nya]", yang menyelamatkannya daripada kematian tragis itu. Perangkai ("Terkunci di dalam ingatanku/ Dan hanya kau yang memiliki kuncinya") merujuk kepada Lakon 1, babak iii Hamlet, di mana Ophelia memberitahu abangnya Laertes: "Terkunci dalam ingatanku, dan kau sendiri yang akan menyimpan kuncinya."

Menurut beberapa penerbitan, lagu itu mengandungi rujukan kehidupan sebenar kepada Kelce, termasuklah kerjayanya sebagai pemain bola sepak, pernyataan kasih sayang secara terbuka terhadap Swift, dan penggunaan frasa "untuk menjadi sejujurnya" dengan kerap. Beberapa tafsiran "The Fate of Ophelia" menyamakan naratifnya dengan lagu "Love Story" oleh Swift sendiri (2008), yang diilhamkan oleh tragedi Shakespeare yang lain, Romeo dan Juliet. Kedua-dua lagu tersebut menggambarkan pengakhiran romantik yang bahagia, bertentangan dengan kesimpulan tragik asal Shakespeare; Swift sendiri mengakui bahawa ini adalah kali kedua, selepas "Love Story" dia cuba menulis semula tragedi Shakespeare. Menurut Serena Trowbridge, seorang sarjana dalam kesusasteraan Victoria, "The Fate of Ophelia" juga mungkin diilhamkan oleh model Pra-Raphaelisme dan pemuisi Elizabeth Siddal yang merupakan ilham untuk lukisan Ophelia karya John Everett Millais, yang mempengaruhi karya seni kulit album The Life of a Showgirl.

 Rujukan 

 Pautan luar 
 Video muzik 

Kategori:Single nombor satu di Malaysia
Kategori:Lagu 2025
Kategori:Lagu Taylor Swift
Kategori:Lagu berbahasa Inggeris